EFF-LP verkla oor neerhalende opmerkingsEFF-LP Nazier Paulsen. Foto: Facebook Die DA gaan ŉ klag by die Menseregtekommissie (MRK) indien teen EFF-LP Nazier Paulsen nadat hy onlangs op sosiale media aanstootlike opmerkings teenoor bruin mense gemaak het. Nazier verwys in plasings op Facebook onder meer na bruin mense as “witmense se bruin troeteldiere” en “aapgesigte”. Hy kap later terug en verdedig sy opmerkings deur te sê dat hy die benamings nie aan ŉ hele bevolkingsgroep toedig nie en dat diegene wat hom daarvan beskuldig self rassisties is. Hy sê ook stappe gaan oor die “voortgesette teistering” gedoen word. “Hierdie afskuwelike opmerkings wat hy gemaak het, was neerhalend en onmenslik en dit is verstommend dat Paulsen selfs so ver gegaan het om sy betreurenswaardige opmerkings in ŉ Facebook-boodskap te probeer verdedig,” sê die DA se hoofsweep, Natasha Mazzone. Die DA het reeds Dinsdag ŉ klag by die parlement se etiekkomitee ingedien rakende Paulsen se opmerkings. Mazzone sê die DA vind dit ironies dat die EFF hom altyd oor rassisme uitlaat sonder om rassisme in sy eie kamp te takel. “Die DA vertrou dat die MRK die ondersoek na Paulsen se plasings net so ernstig beskou as die ondersoek na die rassistiese Clicks-advertensie. Daar kan geen onderskeid of guns wees rakende die ondersoek na rassisme nie.”